ระบบ M-Flow พร้อมเริ่มใช้ระยะแรกในบนมอเตอร์เวย์หมายเลข 9 เดือนตุลาคมนี้
นางสาวไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า นายศักดิ์สยาม ชิดชอบ รัฐมนตรีว่าการกระทรวงคมนาคม พร้อมคณะผู้บริหารกระทรวงคมนาคม ตำรวจทางหลวงและการทางพิเศษแห่งประเทศไทย(กทพ.) ลงพื้นที่เพื่อตรวจเยี่ยมการทดสอบระบบ M-Flow ณ ทางหลวงพิเศษระหว่างเมืองหมายเลข 9 (ด่านธัญบุรี ขาออกเมือง)และศูนย์ควบคุมกลาง (CCB ลาดกระบัง) จากการตรวจความพร้อม ทั้งในส่วนของตัวอุปกรณ์และการเชื่อมต่อกับระบบควบคุมรายการผ่านทางในระดับช่องทาง รวมถึงการส่งข้อมูลรถที่ผ่านทางเข้าไปยังระบบ Single Platform ที่อาคารศูนย์ควบคุมฯ มีความพร้อมสำหรับการเปิดให้ประชาชนทดลองใช้บริการแล้ว โดยกรมทางหลวงมีกำหนดที่จะทดสอบระบบเสมือนจริงแบบครบวงจร (Soft Opening) ในช่วงเดือนตุลาคม 2564 นี้ และจะเปิดบริการเต็มรูปแบบในปี 2565 โดยกำหนดเปิดให้บริการในมอเตอร์เวย์หมายเลข 9 ครบทั้ง 4 ด่าน ได้แก่ ด่านทับช้าง 1 ด่านทับช้าง 2 ด่านธัญบุรี 1 และด่านธัญบุรี 2 ในช่วงเดือนมกราคม ปี 2565 ทางพิเศษฉลองรัช ระยะแรก จำนวน 3 ด่าน ได้แก่ ด่านจตุโชติ ด่านสุขาภิบาล 5-1 และด่านสุขาภิบาล 5-2 คาดว่าจะเปิดให้บริการได้ในช่วงไตรมาสแรกของปี 2565 ส่วนทางหลวงพิเศษระหว่างเมืองหมายเลข 7 กรุงเทพฯ-บ้านฉาง และทางพิเศษฉลองรัช ระยะที่ 2 บูรพาวิถี และกาญจนาภิเษก คาดว่าจะสามารถเปิดทดสอบระบบได้ในช่วงปี 2566นายศักดิ์สยาม กล่าวว่า การใช้เทคโนโลยีสมัยใหม่นี้ เป็นหนึ่งในโครงการของรัฐบาล ที่เทคโนโลยีสมัยใหม่เข้ามาสนับสนุนการทำงาน เพื่อให้การบริการประชาชนยังดำเนินไปได้เป็นไปตามมาตรการควบคุมโรค และตามแนวทางการใช้ชีวิตวิถีใหม่ (new normal) พร้อมเปิดให้บริการประชาชนระยะแรกได้ตั้งแต่เดือนตุลาคม 2564 เป็นต้นไป ซึ่งระบบนี้จะช่วยลดปัญหาความแออัดบนหน้าด่านเก็บเงิน เพิ่มประสิทธิภาพรถวิ่งผ่านได้เพิ่มขึ้น 5 เท่า จาก 400 คันต่อ 1 ช่องจราจรต่อชั่วโมง เป็น 2,000 คัน ต่อ 1 ช่องจราจรต่อชั่วโมงนอกจากนี้ ในช่วงการเปิดทดลองใช้เสมือนจริงแบบครบวงจร(Soft Opening) ในเดือน ตุลาคม 2564 จะมีการเปิดให้ประชาชนลงทะเบียนเป็นสมาชิก เพื่อทดลองใช้บริการและมีส่วนร่วมในการทดสอบระบบ มีเจ้าหน้าที่คอยรับการลงทะเบียนผ่านช่องทางต่างๆ อำนวยความสะดวกการชำระเงินทั้งแบบ Pre-paid และ Post-paid และกรมทางหลวงยังได้เตรียมโปรโมชันต่างๆ เพื่อจูงใจให้ประชาชนเข้ามาใช้ระบบ ซึ่งเป็นการช่วยลดค่าใช้จ่ายให้กับประชาชนในช่วงเวลาที่ได้รับผลกระทบจากการแพร่ระบาดของโรคโควิด เป็นการพัฒนาระบบการชำระค่าธรรมเนียมให้เป็นรูปแบบของ Single Platform เพื่อให้สามารถรองรับการให้บริการทางพิเศษทั่วประเทศบนแพลตฟอร์มเดียวกัน โดยเฉพาะการเชื่อมโยงกับระบบทางด่วนในกรุงเทพฯให้ใช้ระบบนี้ได้ ซึ่งจะมีส่วนสำคัญในการแก้ไขปัญหาจราจร จากระบบเดิมจะมีการสัมผัส เพราะต้องมีการจอด จ่ายเงินสด หรือเอาบัตรมาแตะก็ยังมีโอกาสระบาด แต่ระบบนี้ป้องกันไม่ให้มีการสัมผัสได้ ส่วนอัตราค่าบริการผ่านระบบ M-Flow ก็ยังใช้อัตราเดิม